S'incrementa el nombre d'usuaris del transport urbà de Llíria
02 de Gener de 2019

L'edil de Servicis, Francesc Fombuena, ha fet balanç del servici col·lectiu de transport urbà de Llíria al 2018, “any que ha suposat donar la volta a este servici públic que es va instaurar a la fi dels 90 al municipi”.

“Este exercici que acabem de deixar ha sigut el de la gran aposta del Govern local per la modernització de la gestió i prestació del servici, per atendre les necessitats de la ciutadania, i potenciar la mobilitat de la població per a desplaçar-se als centres educatius, sanitaris, assistencials, administratius o urbanitzacions i reduir l'ús del vehicle privat”, ha assenyalat Fombuena.

Entre les millores realitzades al 2018, l'edil ha destacat “la unificació de les tarifes, perquè tant els usuaris de les urbanitzacions com els del nucli urbà paguen el mateix bitllet, i no com abans on als primers els costava un 25% més pujar-se al bus”.

Igualment, es va aprovar un “Reglament del Servici de Transport Col·lectiu de Viatgers” on per fi consten les obligacions i drets tant del prestatari del servici com de l'usuari, i a més es va licitar la concessió del servici, amb la incorporació de noves línies i recorreguts.

Quant al nombre d'usuaris, el regidor ha ressaltat que des que es va posar en marxa la nova concessió el mes d'agost, “mensualment ha anat augmentant el nombre de viatgers, passant dels 3.562 de setembre als 5.201 de l'últim mes”.

Per línies, la 1 (nucli urbà-hospital) és la més demandada, amb 3.100 usuaris en l'últim mes. Li seguix la Línia 4 (urbanitzacions Oest) amb 579 viatgers, després la Línia 3 (urbanitzacions Nord1) amb 555, la línia 2 (urbanitzacions Este) amb 384,  i la Línia 2-3 amb 333 usuaris mensuals. D'altra banda, les línies menys freqüentades són la Línia 5A (urbanitzacions Nord2) i la Línia 5b (urb. La Buitrera), que sumen entre les dues 250 viatgers.

Per a Francesc Fombuena, “resulta molt interessant poder tindre, per primera vegada, dades fidedignes de la utilització del servici, ja que amb esta informació podrem optimitzar-lo a les necessitats de les nostres veïnes i veïns”.

De la mateixa manera, ha destacat que “les millores i les noves línies han suposat este increment global d'usuaris per damunt del 40%, encara que l'interessant és comprovar mes a mes, com el nombre de viatgers ha anat augmentant amb el nou servici, la qual cosa dóna a entendre que conforme la ciutadania va coneixent-lo, ve utilitzant-lo cada vegada més”.

Transport interurbà

A més, l'any  2018 ha suposat que Llíria “entre a formar part de l'Àrea Metropolitana de Transport de València i això ha comportat unes conseqüències positives que viurem a curt i mitjà termini”, ha manifestat l'edil.

“Ja disposem de la possibilitat del Bo10 on els usuaris del Transport Urbà de Llíria i de la Línia 145 València-Llíria, per un preu de 23,50 euros, tenen un títol vàlid per a 10 viatges de la Línia 145 amb transbord en el bus urbà de Llíria”.

A més, per primera vegada s'ha pogut rebre una subvenció de 18.380 euros dels Pressupostos Generals de l'Estat per a estos servicis públics de mobilitat.

A mitjà termini està l'organització del servici de transport col·lectiu de viatgers per carretera CV-103, València Metropolitana Nord-Oest, que comportarà l'aparició al llarg de 2019 de noves línies com les denominades Línia 7A (Riba-roja-Vilamarxant) i la Línia 7B (Vilamarxant-Benaguasil-Llíria) que permetrà la connexió entre Riba-roja de Túria, Vilamarxant, Benaguasil, Benissanó, Llíria i el seu hospital a través d'autobús.